काठमाडौं- प्रमुख प्रतिपक्षी दल नेपाली काँग्रेसका सभापति शेरबहादुर देउवाले सरकारको अधिनायकवाद उन्मुख शैली असफल बनाउन पार्टीका नेता, कार्यकर्ता निर्देशन दिएका छन्।
पार्टीको विधान संशोधन मस्यौदामा सुझाव संकलनका लागि सोमबार पार्टी केन्द्रीय कार्यालय सानेपामा आयोजित प्रदेशस्तरीय भेलालाई सम्बोधन गर्दै उनले उक्त निर्देशन दिएका हुन्।
सभापति देउवाले मुलुकलाई सबै खालको अन्यायबाट मुक्त बनाउन कांग्रेस बलियो शक्तिको रुपमा स्थापित हुन जरुरी रहेको उल्लेख गर्दै राष्ट्रिय हितका लागि पार्टीको स्वार्थ अनुकूल अघि बढ्न समेत अाह्वान गरे।
राष्ट्रलाई सबै खालको अन्यायबाट मुक्त गराउने कामको नेतृत्व लिने बेला पार्टीका नेता, कार्यकर्ताहरुले विगतका कुरामा अलमलिएर बस्न नहुने पनि उनले स्पष्ट पारे। सभापति देउवाले उत्कृष्ट संविधान बनाउने नेतृत्व लिएको कांग्रेसले पार्टीको विधान पनि उतिकै उत्कृष्ट बनाउनुपर्ने अावश्यकता रहेकाे उल्लेख गरे। संविधानलाई आधार बनाएर पार्टी बलियो बनाउने गरी विधान संशोधन प्रस्ताव तयार पार्न पनि विधान संशोधन मस्यौदा समितिलाई सचेत गराएका थिए।
पार्टीको विधान संशोधन मस्यौदा समितिले तयार पारेको प्रारम्भिक मस्यौदामाथि सोमबारबाट सुझाव संकलनको काम सुरु गरिएको हो। विधान संशोधन मस्यौदालाई अन्तिम रुप दिन कांग्रेसले प्रदेश स्तरीय छलफल सुरु गरेको छ।
प्रदेशमा हुने छलफलबाट अाएका विषय समावेश गरी विधान मस्याैदालाई अन्तिम रुप दिइने समितिका संयोजक एवम् कांग्रेस महामन्त्री पूर्णबहादुर खड्काले जानकारी दिए। समितिले तयार पारेको विधान संशोधन मस्यौंदालाई मंसिरमा आयोजना हुने महासमिति बैठकले अनुमोदन गर्नेछ।
पोखरा– बलात्कारपश्चात हत्या गरिएकी पोखरा–२२ कि १० वर्षीय श्रीया सुनारको शव आफन्तले बुधबार बुझ्ने भएका छन्। हत्या भएको ९ दिनपछि परिवारले उनको शव बुझेर दाहसंस्कार गर्ने भएका हुन्। उनको शव पश्चिमाञ्चल क्षेत्रीय अस्पतालमा राखिएको छ।
श्रीयाको हत्यारा पत्ता लागिसकेको र अपराध पनि स्वीकार गरिसकेको हुनाले आफूहरु शव बुझ्न तयार भएको सानीमा गंगा विकले जानकारी दिइन्। ‘शव बुझेर रामघाटमा दाहसंस्कार गर्ने तयारीमा छौं,’ उनले भनिन्।
असोज ८ गते बिस्कुट किन्न पसल गएकी श्रीया ९ गते मृतावस्थामा फेला परेकी थिइन्। उनको हत्याको आरोपमा छिमकी कुसुम पौडेललाई प्रहरीले पक्राउ गरिसकेको छ।
पौडेललाइ जबरजस्ती करणी र कर्तव्य ज्यान मुद्दामा म्याद थप गरि अनुसन्धान अघि बढाइएको प्रहरीले जानकारी दिएको छ।